dh-unibe/image-text_koenigsfelden-charters-post-1500 huggingface dataset:
Wir, Lùpolt, von gottes gnaden herzog ze Oͤsterrich und ze Stir, ✳ grave ze Habspurg, ✳ und ze Kiburg, ✳ und lant grave in Elsazze,
verjehen und tuͤn kunt, ✳ allen den, ✳ die disen brief an sehent, ✳ oder hoͤrent lesen, ✳ daz wir den edlen mannen ✳ Heinrich ✳ und Lùtholt
von Griessenberg ✳ umbe die dienst, ✳ die si ùns getàn heint ✳ un̄ noch tuͦnt, ✳ schuldig sin ✳ hundert mark silbers, genges und gebes,
und haben in da fùr gesezzet ✳ fùnf ✳ und zweinzig mùtte kernen geltes, ✳ zeweinzig mùtte roggen geltes, ✳ und vier phunde
phenningen geltes ✳ von dem zolle ze Bremgarten, ✳ und von der vogtei ze Mure des dorfes ✳ vierzehen mùtte kernen geltes
drizehen mùtte roggen geltes, ✳ und vier malter habern geltes, ✳ und von dem hof ze Lunkoft ✳ zewenzig mùtte kernen geltes ✳ mit soͤlicher bescheidenheit, ✳ daz der, ✳ dˀ ùnser zolnˀ da ist ze Bremgarten ✳ und des phliget, ✳ inem ✳ oder iren erben ✳ sol geben
von dem ersten nuzze des zolles, ✳ daz gëlt, ✳ daz wir inen von dem zolle gesezet haben, ✳ und sol daz tuͦn allù jar, ✳ und daz ùnser
amptman, ✳ der ze Mure denne ùnser amptman ist ✳ oder der ùber den hoft ze Lunkoft amptman ist, ✳ inen ✳ oder iren erben sol
geben allù jar von dem ersten nuzze dˀ vogtei ✳ und von dem hof ✳ daz gelt, ✳ daz wir inen gesezet haben von der vogtei ✳ als lange,
unz daz wir, ✳ oder ùnsˀ bruͦder ✳ oder ùnser ✳ un̄ unsˀre bruͦder erben ✳ daz gelt ✳ mit hundert marken silbers erloͧsent ✳ un̄ der
nùzze, ✳ den sù allù jar niessent von dem zolle, ✳ von dˀ vogtei ✳ un̄ von dem hof ✳ ze Lunkoft, ✳ als da von bescheiden ist, ✳ sol niht abegan von den hundert marken silbers. ✳ un̄ wan dis vorgenand̄ phant ✳ den vorgenanden ✳ Heinrich̄ ✳ und Lùtolten ungelegen
ist, ✳ dar umbe hein wir inen gelobt, ✳ daz wir inen oder iren erben ✳ suͤlent sezzen in Turgoͤwe ✳ ùnsˀs guͦtes so vil fùr dis
phant, ✳ wâ sù es ervorschent ✳ da es lidig ist, ✳ und wenne wir daz getuͦnd, ✳ so ist dis phant lidig. ✳ und ze einem urkùnde
dieser dingen, ✳ so ist dirre brief besigelt mit ùnserm insigel. ✳ dirre brief ist gegeben ze Sekingen, an der mitwochen ✳ nach
sant Silvesters tag, ✳ do von gottes geburt waren drùzehen hundert jar, ✳ dar nach in dem fùnfzehenden jar. ✳
Kgsfeld. 39
K ✳ T ✳ 62 ✳
Staatsarchiv
AARGAU
ùber dē zol Bremgarten un̄ zins
als
wist ✳ wie hertzog Lùpolt ✳ Heinrichē
und Lùthold vō Griessenberg vˀgabet und vˀpfandt
hat ✳ uff dem zoll zuͦ Brēmgart₎ ✳ und uff dem
hoff zuͦ Lùnckhoff₎ j c marck silbers xxv
mt k₎ ✳ und xx mt rogg₎ ✳ und iiij lib̄ geltz
und vō der vogty zuͦ Mùri ✳
✳ des dorffs ✳
xiiij mt k₎
xiij mt rogg₎ und iiij malter haber geltz